बुन्देलखण्ड में हरदौल चबूतरा का अपना विशेष महत्व है। इस क्षेत्र में वैवाहिक कार्यक्रमों का आरम्भ लाला हरदौल की पूजा-आराधना के बाद ही होता है। लाला हरदौल को यहाँ देवतुल्य स्थान प्राप्त है, इसके चलते बुन्देलखण्ड क्षेत्र के लगभग प्रत्येक गाँव में हरदौल चबूतरा बने हुए हैं और इनको भी लोकजीवन में मांगलिक प्रतीक के रूप में हृदय से स्वीकार किया गया है। ओरछा राज्य के महाराजा के छोटे भाई लाला हरदौल ने अपनी भाभी के सम्मानार्थ जहर खाकर अपने प्राणों का त्याग कर दिया था। ऐसी जनस्वीकारोक्ति है कि मरणोपरान्त लाला हरदौल ने अपनी भाँजी (बहिन की पुत्री) के विवाह में भात पहुँचा कर और बाद में दामाद को दर्शन देकर अपने भाई होने के फर्ज का निर्वाह किया था। इसी कारण से वैवाहिक कार्यक्रमों में हरदौल चबूतरा के द्वारा लाला हरदौल को याद कर उनके प्रति आदर-सम्मान व्यक्त किया जाता है।